ЦIыхубэ саугъэтыр зыхуагъэфэщахэр
Унагъуэм и щэнхабзэ-тхыдэ щIэиныр хъумэным хуащI хэлъхьэныгъэм папщIэ ягъэува «Семейная реликвия» цIыхубэ саугъэтыр хуагъэфэщащ Налшык щытраха «Семейный альбом» теленэтыным. Ар зыгъэхьэзыра, «Къэбэрдей-Балъкъэр» ВТК-м и унафэщI Конаревэ Наталье щытекIуащ «Унагъуэ псэкупсэ къулеигъэхэр хъыбарегъащIэ IэнатIэхэм къызэрыщыгъэлъэгъуар» Iыхьэм.
Нэтыным уегъэцIыху Къэбэрдей-Балъкъэрми абы и гъунэгъу щIыналъэхэми щыпсэу унагъуэ дахэхэр. Псалъэм папщIэ, абы и хьэщIэщ артист цIэрыIуэхэр, жылагъуэ лэжьакIуэхэр, къэрал къулыкъущIэхэр, щIыхь зиIэ дохутырхэр, лъэпкъ зырызхэм къахэкIа зэщхьэгъусэхэм яухуа унагъуэ гъэщIэгъуэнхэр, унагъуэшхуэхэр, жыпIэнурамэ, зэгурыIуэ, зэхуэгъэкIуатэ, лъагъуныгъэ зэрылъхэр.
«Семейная реликвия» цIыхубэ саугъэтыр зыхуагъэфэщахэм щратыжынущ ТекIуэныгъэм и музей Москва дэтым. Абы ирихьэлIэу къызэIуахынущ унагъуэхэм щахъума хьэпшып зэмылIэужьыгъуэхэм я гъэлъэгъуэныгъэ. Зэхыхьэхэр къызэрагъэпэщащ «Унагъуэр быдэмэ — Урысейр лъэщщ» урысейпсо форумым хыхьэу икIи ЦIыху-бэ зэкъуэтыныгъэм и махуэм ирихьэлIэу.
Унагъуэм и щэнхабзэ-тхыдэ щIэиныр хъумэным хуащI хэлъхьэныгъэм папщIэ ягъэува «Семейная реликвия» цIыхубэ саугъэтыр 2018 гъэм япэу яту аращ. Ар зи жэрдэмыр Мыкоммерцэ IуэхущIапIэхэм я зэгухьэныгъэмрэ «Офицерский клуб» Къэбэрдей-Балъкъэр щIыналъэ жылагъуэ зэгухьэныгъэмрэщ. Iуэхур зыгъэкIуатэхэм ящыщщ ТекIуэныгъэм и музеймрэ ТекIуэныгъэм и дзэзешэхэм я фэеплъыр зыхъумэ фондымрэ.
БЛИЙ Даянэ.
